钦定古今图书集成/理学汇编/学行典/第199卷 > 何位基
## 钦定古今图书集成/理学汇编/学行典/第199卷 > 何位基

按《武进县志》：“何位基，字正叔，万历闲，邑诸生。擅文誉，
性公直。邑有宦仆强夺人婢，位基知之，即代直于其
主，坐令笞仆还婢，宦不得已从之。从父彰德守遗宅
一区，子不能守，鬻之他姓。位基例署契尾，可得十金。
位基曰：‘吾虽贫，不忍以为利也’。”终勿署。父年七十九，
病笃，不假寐者十旬，告天愿以身代，父愈。明年，仲兄
阖门病疫。居隔乡城，奔走医祷。劳瘁甚。兄嫂愈而己
疾不可救，五日卒。年仅三十。宗党传之。